FC Nordsjælland har sikret sig den svenske målmand Patrik Carlgren, som har fået kontrakt for resten af sæsonen.

FC Nordsjællands hollandske målmand Andy Groothuizen er blevet skadet og misser en stor del af foråret, og derfor har FCN nu hentet en erstatning.

Den tidligere svenske U21-landsholdsmålmand Patrik Carlgren skifter således til FCN på en kontrakt, som gælder for resten af sæsonen.

- Det her er en god mulighed for mig og jeg vil glæde mig til at komme i gang og begynde at træne og spille med et hold igen. Jeg har brugt januar måned for mig selv ved at holde formen ved lige, men der mangler naturligvis lidt kampform nu, siger Carlgren i en pressemeddelelse.

- De folk jeg har mødt i klubben har vist en stor professionalisme og trænerteamet har været meget overbevisende, det tegner enormt positivt.

- Det er samtidig et hold som er ungt, og som ønsker at bruge mest tid med bolden. Det passer mig godt, jeg vil gerne være med til at lede en ung gruppe nede bagfra. Nu skal vi bruge foråret på at lære hinanden godt at kende, og så må vi se, hvad der sker til sommer.

25-årige Carlgren var tredjemålmand for Sverige ved EM i Frankrig og har senest spillet i AIK i hjemlandet.